เมื่อพูดถึงร้่านข้าวหมกไก่ข้างทางในกรุงเทพ ที่ราคาธรรมดาๆ ผมมักจะไม่ค่อยมีร้านอื่นในหัวเท่าไหร่ เพราะลองมากี่ร้านๆก็ยังไม่โดนนอกจากร้านนี้

ร้านคุณเล็กนั้นเป็นร้านที่จัดร้านแบบบ้านๆ หน้าร้านมืดมากจนคล้ายปิดร้าน แต่ในร้านสว่างดี ตกแต่งด้วยรูปต่างๆ ที่สื่อถึงความเป็นอิสลาม รองรับคนได้ 20-30คนแบบเบียดๆกันหน่อย และไปก่ี่ทีๆก็จะเปิดทีวีเสียงดังแต่เมื่อรวมกับบรรยากาศของร้านแล้ว ก็ได้อารมณ์บ้านๆดีเหมือนกัน

มาเรื่องอาหารกันต่อครับ ข้าวหมกไก่รสชาติธรรมดาครับ ไม่ได้โดดเด่นมากนัก แต่น้ำจิ้มเขาจะไม่เหมือนเจ้าอื่นๆ แปลกลิ้นแต่กินกับไก่และข้าวหมกแล้วก็อร่อยดีครับ

จุดเด่นของร้านนี้สำหรับผมแล้วไม่ใช่ข้าวมันไก่ แต่เป็นซุปหาววัวครับ น้ำซุปร้อนกำลังดีรสชาติกลมกล่อม ไม่เผ็ดเกิน ออกเปรี้ยวนำและมีเผ็ดตาม หาววัวชิ้นใหญ่สะใจครับ หลังๆไปร้านนี้จะบอกเพื่อนๆว่าไปกินซุปหางวัว ไม่ใช่ข้าวหมกไก่กันเลยทีเดียว เพราะอร่อยกว่าข้าวหมกไก่เสียอีกครับ

ถ้าไปทานอย่าลืมสั่งซุปหางวัวนะครับ ถ้าไม่ทานเนื้อ ซุปไก่ก็อร่อยมาก มาน้ำใสๆแต่อย่าวางใจไป เผ็ดเปรี้ยวครบเชียวละ อร่อยไม่แพ้กันครับ

ปล. เมื่อเข้าไปนั่งทางร้านจะเสริฟน้ำหวานแทบทันทีครับ เมื่อก่อนไม่คิดเงิน เดี๋ยวนี้ 10 บาทครับ มัดมือชกกันนิดหน่อย แต่น้ำหวานอร่อยดีครับ ไม่จืดเจือจาง เข้ากับอาหารของร้านดีด้วย